BNG pregunta ao Ministerio de Xustiza se a reducción de partidos xudiciais suporá a supresión de xulgados\nMadrid, 8 Maio 2012. A deputada do BNG no Congreso, Olaia Fernández Davila, e o portavoz no Congreso, Francisco Jorquera, rexistraron unha iniciativa parlamentar dirixida ao Ministro de Xustiza para saber se vai ter en conta a proposta do Consello Xeral do Poder Xudicial de reducir os partidos xudiciais en Galiza, pasando dos 45 existentes na actualidade a tan só 13.\nOs parlamentares do BNG queren saber se, no caso de levarse a efecto dito plantexamento, implicará a supresión de xulgados e a conseguinte reducción de personal.\nO obxectivo debería ser mellorar a calidade do servizo á cidadanía, e non empioralo\nPara o BNG, unha disminución tan drástica dos partidos xudiciais, “é evidente que conlevará un recorte de xulgados, ademáis dun maior alonxamento do servizo público de múltiples poboacións que son cabeceira de comarca, sen que se avancen cais son os beneficios que proporcionará o novo mapa xudicial que se baralla”.\nDavila e Jorquera poñen de manifesto que esta proposta deu lugar a unha grande polémica no territorio galego e suscitou as críticas de diversas organizacións sociais, políticas, sindicais, entre outras. Para o BNG, unha reforma da planta xudicial dese estilo suporía unha auténtica modificación do sistema xudicial con consecuencias moi negativas xa que é de supór “que levará á eliminación de xulgados, coa conseguinte repercusión sobre o personal, e un empioramento da calidade do servizo á cidadanía. A desaparición de xulgados alonxará a xustiza de moitos cidadáns que se verán obrigados a desprazarse”.\nOs parlamentares do BNG no Congreso lembran que a xustiza na Galiza padece tamén situacións de grande atasco na tramitación dos seus expedientes. De feito, na Galiza precisaríanse máis xulgados para axilizar e desatascar o cúmulo de expedientes. Ademáis, puntualizan, a crise económica tamén está a afectar aos xulgados onde medran os expedientes sobre conflictos laborais.\nO borrador do Consello Xeral do Poder Xudicial fixa criterios para a elaboración por parte do Ministerio do proxecto de lei de nova Planta e Demarcación Xudicial.\nRevisión que se debe facer descentralizadamente\nEstas son as razóns polas que Davila e Jorquera dirixen ao Ministerio unha serie de preguntas para coñecer cal é a consideración do Ministerio sobre a proposta do CXPX, se comparte ese criterio de reducción dos partidos xudiciais. “Non cre que con este tipo de medidas se vai empiorar a calidade do servizo? Que datas manexa o Ministerio para presentar o proxecto de lei de Nova Planta e Demarcación Xudicial? Non considera que a revisión do mapa xudicial se debería facer de xeito descentralizado, por parte das CC.AA, para adaptar mellor a estructura da administración de xustiza á realidade de cada territorio?Non se debería ceder dita competencia ás CC.AA?”.


Investigan a morte dun ancián na Coruña | Noticias de Galicia | CRTVG\nInvestigan a morte dun ancián de 94 anos que vivía só na Coruña\nPublicado o 24/10/2019 15:03\nA policía investiga a morte dun ancián na Coruña. O home de 94 anos vivía só e non baixaba á rúa desde había dúas semanas. Os bombeiros entraron na vivenda e atoparon o cadáver tendido no chan da cociña. Todo parece indicar que se trata dunha morte natural.\nNon o vían polo barrio desde había dúas semanas. Tiña 94 anos e vivía só no terceiro andar deste número 53 da rúa Castrillón. Un familiar presenciou como os bombeiros despregaban a escada para acceder á vivenda a través dunha xanela da fachada, de peche de guillotina, que non precisaron forzar. Xa no interior, confirmaron as sospeitas. O home estaba sen vida no chan da cociña.\nFrancisco Rodríguez Martínez, sarxento xefe de quenda do Servizo de Extinción de Incendios da Coruña: "Cando entramos na cociña que tamén estaba a porta pechada da cociña atopámonos no seu interior un home de avanzada idade, un home duns 90 e pico de anos, que estaba tirado na cociña. Estaba falecido levaba varios días falecido na cociña da súa vivenda".\nOs bombeiros viron o corpo do home sobre o chan da cociña, onde, supostamente, debeu dar un golpe ao caer, xa que había restos de sangue. O accidente debeu ocorrer había varios días, xa que o cadáver empezara a descompoñerse, aínda que será a Policía a que aclare as circunstancias do falecemento, despois de recibir o informe da autopsia.\nFrancisco Rodríguez, sarxento xefe de quenda do Servizo de Extinción de Incendios da Coruña: "Cando imos a unha intervención deste tipo normalmente levamos un equipamento de proctección biolóxica. Hai ocasións nos que a xente vive soa nos seus domicilios e cando nos dín que levan varios días, moitos días en ter noticias destas persoas por protección levamos equipos axeitados para a intervención, con equípos autónomos e roupa de protección".\nO falecemento de anciáns que viven sós, xunto cos suicidios, son dous dos requirimentos que máis obrigan a mobilizar os servizos de emerxencias en Galicia.\nUnhas ducias de simpatizantes do ditador citáronse no Val e no Pardo\nFeijóo lembra que a exhumación non resolve os problemas de España\nUn hostaleiro da Coruña, en folga de fame para reclamar a apertura do ocio nocturno


Matemáticas na Rúa: 6/1/10 - 7/1/10\nMentres non haxa sol, xogos\nDe habilidade, e que sexan difíciles. Se non, que graza tería xogar?\nO primeiro, Exit Path, un xogo de plataformas visualmente bastante sinxelo, pero que é ben difícil. Crédeme: teño xogado a uns cantos desde que hai vinte anos rematei o Super Mario Bros da NES.\nO segundo, Chase Goose, podería ser calificado como unha broma pesada, principalmente para aqueles xogadores que non aturan fallar nun xogo. Nese sentido lembra a I wanna be the guy (por certo, este é o mellor nome da historia para un xogo) ou a Meat Boy, pero só no aspecto da dificultade, porque a historia e a dinámica do xogo non teñen nada que ver.\nE finalmente, un xogo de lóxica e percepción, Set, no que as regras parecen complicadas ata que se xoga un par de partidas. Traduzo da páxina:\n"O obxectivo do xogo é identificar un Set (conxunto) de tres tarxetas dun total de 12 na pantalla. Cada tarxeta ten unha variación das seguintes características:\nCor: vermello, verde ou violeta.\nSímbolo: óvalo, til ou diamante.\nNúmero: un, dous ou tres simbolos.\nSombreado: sólido, aberto ou con faixas.\nUn conxunto consiste en 3 tarxetas nas cales cada característica é ou ben a mesma en cada tarxeta ou ben distinta en cada tarxeta"\nPublicado por JJ en 2:13 PM 0 comentarios\nQue sigan os problemas\nPor fin colgaron na rede os problemas da XII Olimpíada Galega de Matemáticas. A fase local foi celebrada o 16 de abril e a fase final o 14 de maio, así que non andaron moi espelidos. Supoño que a razón será a mesma de tódolos profesores de tódolos institutos: o sprint final do curso deixa esgotado a calquera (agora, polo post de onte, xa sabedes que tamén no plano emocional). Acabo de ler rapidamente os problemas das dúas fases e realmente ningún me gusta "a simple vista". Sorte que estiven a ler o New Mathematical Diversions de Martin Gardner, de onde recollo este problema:\nNa figura podedes ver un triángulo obtusángulo dividido en catro triángulos máis pequenos.\nPodedes comprobar que o triángulo número 4 é obtusángulo, como o triángulo orixinal.\nO problema consiste en dividir o triángulo grande en triángulos máis pequenos, coa condición de que tódolos triángulos da división sexan acutángulos. Bonus: cal é o mínimo número de triángulos acutángulos que aparecerán na descomposición?\nEste problema é realmente difícil, pero tamén divertido, como tantos comentados por Martin Gardner. Como dixen moitas veces nas aulas, se non é difícil, onde está a diversión ao resolvelo?\nComo despedida, unha canción que non podo quitar da cabeza estes días. A pesar do seu aspecto externo sinistro, ponme de moi bo humor, especialmente a partir do minuto catro. Aínda que creo que esta é a típica canción que só me vai gustar a min...\nPublicado por JJ en 8:15 PM 0 comentarios\nEtiquetas: Cancións, Matemáticos, Problemas, Vídeos, Xeometría\nE non porque fose o último. O derradeiro, para ser exactos (Manuel Lourenzo ensinoume ben). Ou tamén por iso.\nDespedín hoxe aos cativos. Tiveron un comportamento estupendo, non esperaba tanto deles, despois deste curso que no ámbito docente foi duro abondo.\nE agora, despois da apoteose de pola mañá, é o momento de poñer notas que van determinar se os alumnos van ter que estudar Matemáticas no verán ou non (outro tema é que o fagan, claro).\nTendo en conta o entretido que é ensinar Matemáticas, estou convencido de que esta é a cara-B do meu traballo (entenderán os alumnos a metáfora?).\nÉ tempo de pensar en marchar. Outros alumnos, outros compañeiros, outra vila. Só foron dous anos (só?).\nNon estou seguro de terme convertido en mellor profesor. Desde logo agora diagnostico de xeito máis rápido as dificultades dos cativos, enténdoos con menos palabras. Pero teño a impresión de que no importante, que é resolver os problemas, cada vez vexo máis obstáculos para chegar a bo porto. Resumindo: distingo nitidamente os impedimentos, pero non sei que facer para sortealos.\nEsperemos ter deixado todo como estaba. Polo menos.\nPublicado por JJ en 7:29 PM 12 comentarios\nDe onde virán as ideas?\nEstamos no tempo de rescatar de estudar no verán aos alumnos. Dito doutro xeito, estamos facendo exames-bonus (chamados comunmente "repescas", naqueles afastados tempos do BUP, "suficiencia").\nComo calquera pode adiviñar, aparece un problema ben obvio: que fan os alumnos que non teñen ningunha avaliación que recuperar mentres os seus compañeiros están a examinarse? A resposta ideal podería ser: traballar en silencio gardando o debido respecto aos seus pobres compañeiros que abondo teñen co seu.\n(Un momento para rir)\n(Un pouco máis)\nAsí que o traballo é dobre para o profesor, pois hai que ter entretidos a estes alumnos. Eu adoito utilizar estes días para propoñer problemas alternativos aos alumnos aplicados. Onte inventei (creo) un que dicía así:\nEspaña ten 2, Portugal 3, Italia 2, Francia 2, Serbia ten 3. Cantas ten Etiopía?\nNon sigas lendo se queres pensar por ti mesmo a resposta. Estás avisado. Agora vou comentar as ideas dos alumnos de 1º de E.S.O.\nDespois de que un alumno me preguntase: Pero que es lo que tienen, profe?, comezaron a aparecer ideas: número de Eurocopas (é claro que estamos no medio dun mundial) , número de cores da bandeira do país, sílabas,... Tódalas opcións desbotadas. Ata que apareceu a solución, coma sempre que é interesante sen que haxa un método sistemático de busca, como por arte de maxia, cun interruptor que fai pasar a corrente: Profe, yo me di cuenta de que, si cuentas las vocales, entonces España tiene 2, porque tiene dos aes, Portugal tiene 3 distintas, Italia repite la a, así que tiene 2 también...\nPero o que máis me chamou a atención da sesión probablemente foi unha opción para a solución que eu non pensara: Profe, yo me fijé en que la capital de España es Madrid, que tiene 2 sílabas, la de Portugal es Lisboa, con 3, la de Italia, Roma, 2, la de Francia París, con 2, otra vez,...\nAsí que eu dígolle (avisado de que funcionaba o criterio): e Serbia?\nAh, pues Serbia no sé...\nBelgrado, muller, tamén funciona.\nPues no sé la capital de Etiopía...\nPues entonces 5.\nNunca sabes por onde van saír os cativos, máis se estás en primeiro de E.S.O. Hei pensar algo novo para o mércores, a ver como me sorprenden desta.\nPublicado por JJ en 7:06 PM 1 comentarios\nDesconfía dos enunciados sinxelos\nParece máis sinxelo do que é:\nDous amigos botan unha carreira de 100 metros lisos. Gaña un deles por tres metros de vantaxe, é dicir, cando chega á meta, o outro queda a 3 metros de distancia, no metro 97.\nDeciden botar outra carreira, pero o que gañou dálle certa vantaxe: en troques de comezar na saída, empezará tres metros máis atrás.\nQuen gañará esta nova carreira?\nPublicado por JJ en 8:00 PM 1 comentarios\nThree not in a row\nEs quen de colocar 6 cruces nun taboleiro de tres en raia de tal xeito que non haxa 3 en liña?\nPor certo: sabías que o xogo chámase en inglés tic-tac-toe?\nE que, dependendo da definición de videoxogo, está considerado o primeiro videoxogo implementado nun ordenador?\nPublicado por JJ en 5:21 PM 5 comentarios\nAviso aos meus alumnos de 1º de Bacharelato\nFixen o simulacro de exame da 3ª Avaliación. Non estaba seguro de si o mereciades, pero ao ver as vosas caras de tremenda preocupación na cea desta fin de semana, pensei que efectivamente debía facelo e subilo. Era obvio que non o estabades a pasar ben.\nAínda non tiven tempo de escribir a solución, ao longo do día fareina. Pero non vou actualizar o blog cando o faga, así que estade atentos á wiki.\nSimulacro sen solución da 3ª Avaliación\nXa falta pouco, e pensade que ademais, xa non me teredes que aturar na clase!\nVeña, e sen que sirva de precedente, unha canción sentimental:\nPublicado por JJ en 12:47 PM 0 comentarios\nTeorema de Conway\nÁs veces un atopa feitos matemáticos inesperados de indubidable beleza. Habitualmente, a un nivel preto da terra, estes feitos aparecen na xeometría (euclidiana) ou na teoría de números. Xa vai certo tempo que non atopo ningunha propiedade numérica que me deixe alucinado, quizais sexa porque as máis sorprendentes son de dominio público (no mundo dos que estudamos Matemáticas, quero dicir).\nHoxe estaba a ler os blogs do meu Google Reader cando este teorema saltou á vista, tan sinxelo, tan elegante:\nSe continuamos os lados dun triángulo alén de cada vértice unha distancia igual á lonxitude do lado oposto, os seis puntos resultantes están na mesma circunferencia, chamada Circunferencia de Conway.\nComo o enunciado anterior non é un exemplo de claridade, mellor ollar o debuxo, que amosa un exemplo no que o triángulo ten por lonxitudes as medidas 3-4-5:\nA pregunta obvia é: Por que están na mesma circunferencia?\nA segunda pregunta obvia é: Cal é o centro desa circunferencia?\nSe un contesta a primeira, automaticamente obtén a resposta para a segunda. Como adoita suceder en "teoremas rápidos" da xeometría, é dicir, en enunciados sinxelos sobre figuras que aparecen de xeito natural sobre triángulos, circunferencias, etc., a sorpresa mitígase cando un entende o feito subxacente. É unha pequena maldición que as Matemáticas reservan a aqueles que chegan a entender.\nPublicado por JJ en 2:42 PM 0 comentarios\nEtiquetas: Teoremas, Xeometría\nHai cousas que hai que ver simplemente porque son bonitas. Este vídeo, onde vemos a un mergullador profesional, Guillaume Nery, baixando ao "Burato Azul de Dean" é unha delas. Atopeino en kottke, blog onde comentan que toda a inmersión foi gravada por outra mergulladora, Julie Gautier. O resultado, simplemente fermoso:\nPublicado por JJ en 6:29 PM 0 comentarios\nPara facer un estudo dunha variable estatística que puidese resultar interesante aos alumnos pensei en buscar datos de videoxogos ou películas. Non atopei rapidamente ningún dato referente aos videoxogos que non houbese que agrupar, así que pensei en utilizar datos tirados dos Oscar. En concreto collín os premios á mellor película dos últimos 20 anos, e recoller tamén o resto de premios das películas gañadoras, ou o número total de candidaturas. Ao final escollín o total de premios das gañadoras, pero xusto antes de ir á clase decateime de que iso só me interesaba a min (ver este vídeo de Dan Meyer para entender o concepto, maxistralmente explicado nos primeiros 40 segundos), así que tiven que facer algo que resultase máis interesante, aínda que fose só imperceptiblemente. E o único que puiden improvisar consistiu en que os propios alumnos dixesen cantas desas películas viran. E aínda tendo en conta que moitas das películas son "para adultos", por exemplo non contaba que moitos visen "El paciente inglés", sorprendeume que moitos non viran "Gladiator", ou "Braveheart". Observade a lista completa das vinte gañadoras, co total de premios recibidos na última columna:\nPor se alguén ten dúbidas, os títulos déillelos traducidos, así que non foi ese o problema. De momento só fixen a proba nunha clase, e a media da clase foi tres películas e pico vistas, cunha moda destacada de tres. Teño que pensar máis cuestións semellantes, das chamadas de "cultura xeral".\nRespecto á sorpresa que levei, quizais é que un faise vello, e empeza a sorprenderse de calquera cousa. Cando observe os resultados noutra clase hei comentalos tamén.\nPublicado por JJ en 4:59 PM 0 comentarios\nA intelixencia dos chimpancés\nNon tiña pensado actualizar hoxe, pero acabo de atopar un vídeo dun chimpancé que me deixou alucinado. Observade:\nCreo que non deberíamos usar nunca máis chimpancé como sinónimo de torpe ou ceporro...\nEste vídeo lembroume un de hai uns anos no que aparecía un chimpancé (supoño que outro) que demostraba coñecer as formas das cifras e unha impresionante velocidade ao seleccionalos en orde crecente. Ao comezar a escribir este post estaba seguro de que xa o colgara no blog. Como non me fío da miña memoria decidín facer unha busca e non o atopei onde pensaba que o incluíra, neste post (do 3 de marzo do 2009!) . Estaba case seguro porque naquel post recomendaba o xogo que practica o chimpancé, RAM. Non é demasiado tarde para sorprenderse da habilidade do chimpancé:\nPara relaxar despois desta asoballante mostra da intelixencia dos simios, déixovos cunha canción dun dos meus grupos actuais preferidos, mesturada con imaxes de Watchmen:\nEdito: acabo de lembrar que non era o xogo RAM o que me evocaba o vídeo do primate, senón este post de Microsiervos. Aló hai un xogo de velocidade mental, moi semellante ao comentado.\nPublicado por JJ en 6:38 PM 0 comentarios\nEtiquetas: Ciencia, Vídeos, Xogos\nDespois do traballo\nOs meus alumnos de 1º de E.S.O. fixeron un bo traballo na última unidade que traballamos, Proporcionalidade. Chegaron a clasificar como sinxelos problemas nos que máis dun alumno de bacharelato tería moito que pensar para chegar á solución. Por isto, e polo certo orgullo que me corresponde como profesor, hoxe é día para propoñer un par de cousas curiosas.\nEn primeiro lugar, un xogo, aínda que dos "de pensar", que xa saberedes todos os que ledes este blog que son os meus preferidos, xunto cos de habilidade. O xogo chámase Hello Worlds, comeza moi sinxelo pero chega a ser difícil moi cedo.\nOllade unha captura (non destaca no aspecto estético), onde podedes albiscar en que consiste a dificultade do xogo:\nEn segundo lugar, outra das miñas teimas, as ilusións ópticas e os obxectos imposibles. Vin hai pouco un vídeo en Microsiervos, procedente de New Scientist, onde explican como crear figuras imposibles:\nO Ministerio de Cultura publicou un xogo na súa web, "El Juego de las Preguntas y Respuestas" (tampouco quedaron derreados de pensar), coa mecánica tradicional. Podedes escoller categoría entre Arte, Cine, Literatura, Ciencias e Tecnoloxía, Xeografía e Historia, Música e Teatro, ou ben podedes xogar con preguntas de tódalas categorías. Eu só xoguei en Cine e obtiven 570 puntos, a ver se me gañades.\nPor certo, por se algún usuario do tuenti aínda non o sabe, acaban de incluír xogos (non era sen tempo) . Polo de agora hai poucos xogos e na miña opinión son un pouco pobres, pero esperemos que as opcións melloren co tempo. Esperemos tamén que os xogos que vaian aparecendo vaian máis na liña do Brain Buddies ou o Music Challenge do Facebook, e menos na das estúpidas granxas...\nPublicado por JJ en 5:39 PM 0 comentarios\nEtiquetas: Ilusións, Vídeos, Xogos\nSimulacro de Proporcionalidade, %,...\nPor se alguén da clase perde a folla, subín á wiki o simulacro de proporcionalidade:\nSimulacro de Proporcionalidade-1º B\nDesfrutádeo mentres poidades (é dicir, antes do exame de mañá)\nPublicado por JJ en 8:58 AM 0 comentarios\nUn problema (máis) de Martin Gardner\nNestes días posteriores á morte de Martin Gardner apareceron pola rede multitude de comentarios sobre Martin Gardner e a súa importante obra divulgadora das Matemáticas. Curiosamente, o propio Martin Gardner non era matemático profesional. A pesar do amplo coñecemento que posuía sobre o apaixonante mundo matemático, en realidade el estudara Filosofía na Universidade de Chicago.\nAínda hoxe, vinte anos despois da primeira vez que atopei un libro de Gardner na Biblioteca de Ferrol, sigo marabillándome ante a beleza dos problemas que propoñía e estudaba. Como mostra, esta pérola que atopei estes días pola rede:\nHai que dividir a figura en dúas figuras idénticas cun único corte (que obviamente non é necesario que sexa recto).\nEtiquetas: Disección, Matemáticos, Problemas, Xeometría


Activistas encadéanse en Xelmírez para pedir a devolución das estatuas de Abraham e Isaac - MEMORIA - Sermos Galiza - Diario de intereses galegos\nActivistas encadéanse en Xelmírez para pedir a devolución das estatuas de Abraham e Isaac\nRedacción 26 febreiro 2018 13:28 h.\nUn nutrido grupo de activistas da memoria histórica protagonizou esta segunda feira na entrada do Pazo de Xelmírez un acto a prol da devolución ao público das estatuas de Abraham e Isaac, espoliadas pola familia Franco.\nCompostela demanda a filla de Franco para reclamar as esculturas do Mestre Mateo\nNunha acción xemelga á da toma simbólica do Pazo de Meirás, un grupo de activistas da memoria -entre os que figuraban destacados dirixentes do BNG- reivindicaron esta segunda feira a restitución ao dominio público das tallas de Abraham e Isaac, obtidas de forma fraudulenta polo ditador Franco, a quen llas tería obsequiado o concello de Santiago en 1961 sen que fique ningún rexisto de tal doazón.\nVarias persoas precintaron a porta de entrada ao Pazo de Xelmírez para a seguir se encadearen diante dela, mentres o resto dos activistas despregaban faixas e reclamaban a "liberdade" para as estatuas.\nEfectivos da policía nacional personáronse no lugar e amagaron con pedir a documentación ás persoas encadeadas, embora -no momento de se redixir esta información- finalmente se abstiveron de facelo.\nSobre este asunto existe un proceso xudicial en marcha instado polo goberno municipal de Compostela Aberta que se está a sustanciar nun xulgado de Madrid. O concello reclama por vía civil a devolución por considerar que se produciu unha apropiación indebida das estatuas.\n"Fixemos esta acción para reclamar a devolución das estatuas", declarou a Sermos Goretti Sanmartín, vicepresidenta da Deputación da Coruña. "Pedimos que se tomen medidas cautelares [mentres o xuíz non resolver a demanda interposta polo concello] para que continúen nun lugar público", acrecentou.\nExiste un precedente, "o intento de venda das Cruces de Pedra de Castelao por parte dunha sobriña de Virxilia [a esposa do artista e político rianxeiro]. Daquela si que se adoptaron medidas cautelares e os debuxos ficaron no Museo de Pontevedra", alega Goretti Sanmartín.\nAs medidas cautelares debería propoñelas o concello -pois é o actor da demanda-. "Por súa parte, a Xunta tamén pode adoptar medidas para protexer as estatutas. Ten direito a iso porque xa encetou os trámites para as declarar ben de interese cultural", conclúe Sanmartín.\nA portavoz nacional do BNG, Ana Pontón, parabenizou a acción destes activistas -na súa maioría simpatizantes e militantes nacionalistas- a través da súa conta twitter.\nA familia Franco roubou dúas estatuas do Pórtico da Gloria. Acto de dignidade de militantes do @obloque fronte o pasotismo de xustiza e institucións dirrectamente implicadas. Que nos devolvan o roubado #FreeAbrahanIsaac #FreeAbrahaneIsacc https://t.co/0m0ywf2Md3\n— Ana Pontón (@anaponton) 26 febreiro 2018\nAs estatuas foron cedidas pola familia Franco para faceren parte da exposición Mestre Mateo, que se mantivo aberta no Pazo de Xelmírez até este domingo 25 de febreiro. A previsión é que no prazo máximo dunha semana os herdeiros do ditador retiren as figuras do pazo.


Encyclopædia Britannica - Desgalipedia\n(Redirixido desde "Encyclopedia Britannica")\nBritannica Spears coa súa máis recente creación, a Enciclopedia Británica\nA Enciclopedia Britannica é unha compilación oficial da sabedoría da grande estudosa erudita renomeada internacionalmente Britannica "Britney" Spears.\nAbrangue todos os asuntos imagináveis de Aardvarks a ZZ Top, a Brittanica é respectada no mundo enteiro, tanto para o académico peso substancial que a súa prosa e contén o número de vendedores Enciclopedia que ter dobres as costas de viaxe porta a porta, con un conxunto completo destas multa volumes.\nOrixinalmente, Britney Spears tiña definido simplemente escribir un pequeno ensaio sobre a poboación Aardvark de Australia e Austria, pero de algunha maneira ela ten levado. En menos tempo que leva a dicir Oops, I did it again!. Todo o conxunto de volumes era unha realidade, revolucionando a comunidade académica no curso dunha pena.\nA primeira edición da comunidade vendeu hai moito tempo, as copias son realmente moi raras e buscar máis de € 1 millón de poxas Sotheby's exclusiva entre a elite adiñeirado e letras da Gran Bretaña.\nUnha segunda edición, a exclusiva Baby One More conxunto caixa Hora aínda está dispoñible, pero as copias están tornando moi ben escasos e comerciantes de libros raros están facendo de todo para pór as súas mans unha copia antes de todos se foron.\nObservou fikiwiddler Andrew Orlowski di que o Briteyannica é moito mellor que Galipedia.\nPara os usuarios sen sentido do humor, os nerds de Galipedia (a nosa sátira autorizada) ten un artigo pouco fiable sobre: Encyclopædia Britannica.\nUniversidade de Sorbonne of Paris\nTraído desde "https://desgalipedia.org/index.php?title=Encyclopædia_Britannica&oldid=119878"\nA última edición desta páxina foi o 18 de febreiro de 2018 ás 20:02.


A “Arribada”, unha data para a historia e a festa en Baiona – Turismo de Galicia\nHai datas que están gravadas a lume na historia dalgunhas cidades e vilas. En Baiona esa efeméride sinalada no seu calendario é a do 1 de marzo, debido a que foi durante esa xornada do ano 1493 cando nesa localidade do litoral pontevedrés se produciu un acontecemento que os seus veciños lembran con orgullo desde entón e que nos últimos anos teñen convertido no eixo da súa festa máis emblemática.\nAo longo da súa historia, os habitantes de Baiona viron en varias ocasións como as augas que bañan as súas costas e as terras que rodeaban a cidade eran a vía de entrada para diversos conflitos. Así ocorrera, por exemplo, no primeiro terzo do século XIV durante a guerra entre Castela e Portugal co ataque dunha frota lusa. Así volvera a suceder en 1388 cando a ameaza das tropas inglesas que chegaran a Galicia a través da Coruña obrigou á cidade a renderse. E así pasaría unha vez máis en 1474 cando se produciu a toma por parte de Pedro Álvarez de Sotomayor.\nPero aquel 1 de marzo de 1493 non ía ter lugar ningún enfrontamento armado nin ningunha frota ía ameazar Baiona. Un único navío chegaba a porto para anunciar o éxito dunha travesía iniciada sete meses antes no Porto de Palos. Tratábase da carabela Pinta, unha das tres embarcacións que formaban a expedición coa que Cristóbal Colón pretendía abrir unha nova ruta cara ás Indias. A súa viaxe culminara cun inesperado éxito o 12 de outubro de 1492 co desembarco nunha pequena illa caribeña e xa de regreso na Península, Baiona convertíase con aquela Arribada no primeiro porto en recibir aos membros da viaxe e ter noticia daquela xesta, cuxa transcendencia real aínda tardaría uns anos en ser recoñecida.\nMáis aló das discusións académicas acerca de quen foron os primeiros europeos en alcanzar América, sobre se Colón cría ter chegado ás Indias ou iniciara xa a súa travesía en busca dun continente de cuxa existencia tiña algún indicio, ou sobre o momento exacto en que se tomou conciencia do lugar ao que chegara a súa expedición alén do Atlántico, o certo é que a chegada da Pinta a Baiona foi un acontecemento de gran valor simbólico. Ademais, sentou as bases da importancia que a localidade desempeñaría no futuro comercio entre Europa e América. Así se pon de manifesto hoxe en día nun dos múltiples lugares da localidade que gardan a memoria daquela época: a Casa da Navegación. Este inmoble situado no centro histórico da vila e coñecido tamén como Casa Carvajal alberga unha exposición que percorre toda a historia de Baiona prestando unha atención especial á súa relación co mar e o seu papel nas rutas comerciais.\nPero o principal monumento que lembra aquela Arribada do 1 de marzo de 1493 é a réplica da carabela Pinta construída a comezos dos anos 90 do século pasado para conmemorar o quinto centenario do descubrimento de América e que permanece amarrada no porto da localidade a modo de museo. No seu interior pódense contemplar figuras que recrean aos tripulantes e aos nativos que os acompañaron na súa viaxe de volta, así como metais, plantas, alimentos e animais traídos daquelas terras.\nNon moi lonxe do porto, no paseo da Ribeira, atópase un elemento relacionado directamente con aquela Arribada. É o Pozo da Augada, chamado así porque foi o lugar que empregou a tripulación da Pinta para abastecerse de auga e volver ao mar o 11 de marzo de 1493 con destino ao Porto de Palos para completar así a súa travesía. Outros monumentos diversos lémbrannos tamén a importancia da Arribada. Aos pés do recinto de Monterreal álzase o conxunto escultórico que forma o Monumento ao encontro entre dous mundos levantado con motivo dos actos do quinto centenario, e na praza de Pedro de Castro unha gran roca de 20 toneladas loce desde o ano 1965 unha carabela esculpida na pedra e unha placa conmemorativa da chegada da Pinta a Baiona. No paseo Ribeira pódese ver, así mesmo, un mural confeccionado sobre azulexos que recrea o rumbo da carabela e que foi inaugurado con motivo do 470 aniversario da Arribada. Ao seu lado, unha placa colocada en 1993 lembra a toda a tripulación da Pinta, aínda que o seu capitán, Martín Alonso Pinzón, xa dispoñía desde o ano 1977 dunha escultura na súa honra nun destacado espazo fronte ao mar.\nO recordo daquel 1 de marzo de 1493 é tamén motivo de celebración en Baiona a través dunha popular cita que arrincou como festivo local en 1974 e que desde hai un cuarto de século se converte nunha gran festa de ambientación histórica e éxito multitudinario. Durante a fin de semana máis próxima ao 1 de marzo, a zona vella da localidade viaxa ao pasado a través dun mercado medieval poboado por músicos, xograres, artesáns, malabaristas e outros personaxes diversos. O programa de actos habitual inclúe tamén recreacións relacionadas co desembarco de Pinzón e a súa tripulación en Baiona e celebracións oficiais.\nO contido e o éxito da Festa da Arribada propiciaron que a celebración goce desde o ano 2015 da consideración de festa de interese turístico internacional. Por iso neste 2021 marcado pola covid e as consecuentes restricións, aínda que en Baiona tiveron que aprazar os actos que deberían celebrarse a estas alturas do mes de marzo, non renuncian a gozar da súa festa e manter vivo o recordo dunha das datas grandes da historia. A Arribada prepárase xa para regresar con forza o próximo mes de outubro.\nArtículo Anterior Historia e monumentalidade entre os muros da fortaleza de Monterrei\nArtículo Seguinte O legado de Asorey nas rúas de Galicia


Afectados polas preferentes confían na Fiscalía pero esixen 'xa' unha 'solución política' - Praza Pública\nMércores 23, Maio 2012 | Economía\t| 1\nAfectados polas preferentes confían na Fiscalía pero esixen "xa" unha "solución política"\nDiante da sede da ex Caixa Galicia\nCC BY-SA Praza\nSatisfacción entre os afectados polas preferentes en Galicia. O anuncio da Fiscalía de que prepara unha demanda colectiva civil contra Novagalicia Banco aumenta algo as esperanzas das preto de 43.000 persoas que din sentirse “estafadas” pola entidade galega. Adicae (Asociación de Usuarios de Bancas, Caixas e Seguros), que canaliza moitas das reclamacións, amosa tamén a súa “esperanza” pola nova e anuncia que se persoará no proceso, achegando toda a información que ten no seu poder para intentar demostrar que as antigas caixas “actuaron con mala fe” e que “aplicaron cláusulas abusivas” aos seus clientes abusando da súa confianza.\n“É unha luz no túnel porque se se mete o fiscal, supoñemos que isto terá que chegar a bo porto”, asegura Antonio Rodríguez, un dos membros da Plataforma de Afectados polas preferentes do Morrazo, que explica con crueza como “xente que coñecía de toda a vida” o convenceu para contratar un produto que lle definiron como depósito a prazo fixo. “Como vou desconfiar eu dun produto que disque me asegura un xuro dun escaso 2,5% e que me ofrece un antigo compañeiro de colexio?”, engade este veciño de Cangas, que lembra como ante a negativa de NCG Banco de devolverlle os cartos, os empregados sempre se escudaban “na fusión e na intervención do FROB”. “Abusaron da confianza de clientes de toda a vida e así, persoa a persoa, marcharon cos meus aforros e cos de milleiros de galegos”, sentencia.\n"As caixas sempre lle botaban a culpa á fusión ou á intervención do FROB para non dar solucións"\n"Se prospera a denuncia e temos unha sentenza que cremos que é a solución definitiva para o problema, porque nos terían que devolver o diñeiro", destaca un compañeiro da plataforma do Morrazo, Luciano Villar, en declaracións ás axencias. Mentres, Argimiro Martínez, da asociación do Baixo Miño, amosa a súa alegría pola decisión da Xustiza, algo que ve normal porque “todo o que fixeron as entidades foi un atraco a man armada”.\nEugenia Mariño, técnica de Adicae en Compostela, leva semanas colgada ao teléfono atendendo chamadas de afectados nos que agora ve “máis esperanza” tras o anuncio da demanda por parte da Fiscalía. A súa asociación apoiará “con toda a documentación que poida” unha denuncia colectiva que consideran “totalmente lexítima” porque sempre defenderon que “un problema global e desta magnitude require dunha solución tamén global”. En Galicia, e só tendo en conta os afectados de NCG Banco, preto de 43.000 persoas afectadas pola emisión de 1.100 millóns de euros, dos cales 1.000 se corresponden a clientes minoristas. Xente que, de media, arriscaba uns aforros de non máis de 15.000 euros.\nAdemais, unha directiva europea obriga a que os bancos sometan aos seus clientes a un exame para asegurarse de que saben o que están a contratar. É a denominada informacón precontratual dos riscos que asumen. O único que se facilitaba en NCG Banco era un folleto que case nunca se entregaba e que non aclaraba demasiado. "Se o cliente non quería arriscar, como era na maioría dos casos, non se lle podían ofrecer estes produtos", lembra a Asociación de Usuarios de Banca.\nA emisión das preferentes de NCG Banco ascende a 1.100 millóns de euros, 1.000 deles corresponden a pequenos aforradores\nTanto Adicae como os afectados reclaman “unha solución política” e unha “maior implicación dos gobernos galego e central”, pero rexeitan as propostas feitas nos últimos días desde a Xunta ou o Executivo en Madrid. “Sabemos que a saída ten que ser política e que os políticos teñen que posicionarse e deixar de propoñer, ao igual que algunhas entidades, que as preferentes se convertan en accións... Se os afectados quixesen accións, xa as terían comprado. O que queren son os cartos”, insiste Mariño, de Adicae, que critica que o ministro De Guindos anuncie agora unha normativa para evitar “estes timos” cando “todo o mal xa está feito”.\nOs afectados confían na Fiscalía pero non no tempo que poida durar o proceso: "Queremos unha solución xusta e no tempo axeitado"\nPero a demanda da Fiscalía non acaba cos temores nin coas reivindicacións. Nin moito menos. Tal e como advirte Adicae “o preito pode durar cinco ou seis anos”. “O que nós demandamos é unha solución dentro do panorama de reestruturación financeira que se está a producir; as preferentes son un activo tóxico que debe sanearse e os afectados deben ter unha solución xusta e no tempo axeitado”, recorda a asociación de usuarios de banca, que teme que a demanda se alongue demasiado no tempo.\nPor todo isto, Adicae e as distintas plataformas de afectados continúan coas mobilizacións e este mesmo xoves 24 están convocados en varias vilas e cidades do país fronte ás oficinas de NCG Banco para protestar. Entre as 11.30 e 12, Compostela, A Coruña e Vigo, entre outras localidades, recibirán centos de clientes das antigas caixas que, entre 2003 e 2009 “foron enganados”. “Foi un abuso feito a mala fe, as caixas sabían a quen lles colocaban estes produtos: a minoristas e aforradores de toda a vida, xente traballadora que confiaba na entidade e da que se aproveitaron”, sentencia Eugenia Mariño. O día 2 de xuño, na Coruña, unha manifestación a nivel galego e que pretende ser masiva percorrerá as rúas desde a praza de Ourense.\nQue son as preferentes?\nUn engano masivo\nNin accións, nin depósitos\nAs emisións de participacións preferentes puxéronse de moda hai anos e alcanzaron o seu momento de maior protagonismo entre 2006 e 2009. Convertéronse, daquela, nun importante produto entre os investidores e aforradores particulares. Pero as coñecidas como preferentes son instrumentos financeiros emitidos por calquera sociedade e teñen unhas características especiais. Moi especiais. En resumo, non son máis que emisión de débeda sen un prazo definido.\nA garantía de cobro non existe ao estar condicionada aos beneficios das entidades\nTal e como explicou a Organización de Consumidores (OCU) en varias ocasións, as entidades bancarias pagaban unha rendibilidade segundo os seus resultados, dándose incluso a posibilidade de que non pagasen nada. Así foi como os altos intereses cobrados e ofrecidos durante as épocas de bonanza remataron por se converter en nada en moitos casos coa chegada da crise. Como a oferta estaba condicionada aos beneficios das caixas ou dos bancos, a garantía de cobro non existía, algo que, evidentemente, a maioría de clientes non sabían porque non lles foi explicado.\nAdemais, non son accións ordinarias porque non outorgan dereitos políticos ao investidor, nin moito menos depósitos cunha rendibilidade fixa, unha característica que foi vendida como tal á maioría dos "estafados", aproveitándose da súa boa fe.\nPolo xeral, son produtos sen vencemento determinado ou claramente indefinido e o máis habitual é que o dereito de cancelación por parte do cliente sexa válido a partir do quinto ano. Polas características que teñen, pódense definir como un produto híbrido entre a renda fixa e variable, dado que non son débeda exixible ao non ter vencemento determinado como as obrigacións, pero tampouco se poden considerar accións ao carecer dos dereitos políticos intrínsecos das mesmas.\nO obxectivo de bancos e caixas era reforzar o seu capital sen outorgar cota de control ningunha aos investidores\nO obxectivo dos bancos e caixas que promoveron e convenceron a milleiros de persoas para contratar preferentes non era outro que reforzar o seu capital e non outorgar cota de control aos investidores que posuísen estas participacións. Un negocio redondo, pero máis perfecto aínda se o que se ofrecía non tiña nada que ver co que en realidade era.\nExterior dunha oficina de Novagalicia Banco\n"Contrataron preferentes a xente de 88 anos"\nQue foi un engano masivo xa case ninguén o nega. As declaracións de afectados ou as historias que levan escoitando os técnicos de Adicae desde hai meses dan boa fe disto. "Hai casos tremendos, como o de persoas ás que lle contrataron o produto con 88 anos ou tendo unha minusvalía evidente", contan desde a Asociación de Usuarios de Banca.\n"Por suposto, a maioría das persoas que foron enganadas non tiñan coñecemento financeiro ningún", insisten desde Adicae, que censura que NCG Banco ou outras entidades xustifiquen os problemas "na crise" cando o verdadeiro problema "non foi outro que intentar vender un produto tan complexo a toda costa e a calquera persoa".\n"Enganaron a traballadores, pequenos aforradores e clientes de toda a vida"\nCando se di a "calquera persoa", tanto Adicae como as plataformas de afectados destacan que a maioría das preferentes foron contratadas por "traballadores, pequenos aforradores e clientes de toda a vida das caixas que confiaban nos responsables ou operarios das oficinas". "Sempre o vendía como un prazo fixo cando non o era", aseguran unha e outra vez.\n"Teñamos en conta que o perfil do que contrataba as preferentes era unha persoa de idade avanzada e cuns aforros de entre 15.000 e 30.000 euros, non máis; moitos deles con cartos que fixeran na emigración ou tras vender unha casa ou unhas terras", contan en Adicae, que lembran que as persoas maiores "adoitan ser ultraconservadoras en canto aos seus aforros". "Non ían meter os cartos nun sitio onde sabían que os podían perder; se así fose, contratarían accións e non un produto híbrido", rematan na asociación, que critica tamén que NCG Banco siga "botando balóns fóra": "Nin tan sequera permiten presentar follas de reclamacións".\nProtesta en Vigo\n© Emilio Rodríguez Tris /plataforma afectados\nO BNG insiste nunha "solución política"\nO voceiro nacional do BNG, Guillerme Vázquez, volveu reclamar "unha solución política" para os afectados polas participacións preferentes, que o Bloque considera "unha estafa". En Lugo, o líder nacionalista indicou que "a xente ten dereito a recuperar o que lexitimamente é seu".\nAsí, avaliou de forma "positiva" a intención da Fiscalía de Galicia de presentar a demanda civil por ser "un dano masivo a miles dos nosos cidadáns". "Alguén terá que pagar por esa responsabilidade; estamos nunha situación absolutamente alarmante, con responsables dun desastre financeiro que se van de rositas sen a asunción de ningún tipo de responsabilidades", criticou. Na súa opinión, "o das participacións preferentes é unha estafa e o poder político non pode mirar para outro lado".\nGuillerme Vázquez, cos afectados polas preferentes, en Santiago


Caión - Laracha. Turismo Costa da Morte - Lugares de interese turístico da Costa da Morte, Coruña, Galicia, España\nOnde o mar de Bergantiños comeza\nPorto marítimo nas terras de Laracha\nA típica vila mariñeira de Caión foi citada polo Licenciado Molina na súa Descripción del Reyno de Galicia no séc. XVI como importante porto baleeiro do país: na pequena enseada do peirao descargábanse os corpos dos cetáceos, dos que se aproveitaban o seu aceite e os seus ósos.\nO Atlántico bate de seguido ao pé das casas desta parroquia que conserva vestixios arquitectónicos da súa anterga importancia : a blasonada Casa do Conde do Graxal, e mais a igrexa prateresca de San Xurxo e os restos do convento de Santo Agostiño, fundado no séc.XVI por Fernando Bermúdez de Castro.\nOs numerosos areais espallados polas costas do porto de Caión son punto de encontro turístico estival: as praias do Caracoleiro e de Barrañán contan con condicións favorables para a práctica do surf, e encóntrase tamén nas inmediacións o fermoso espacio natural de Baldaio. Con motivos non tan lúdicos, a capela de Nosa Señora dos Milagres reúne a devotos de toda a comarca na tradicional e piadosa romaría celebrada cada mes de setembro. Caión é o lugar de peregrinación por excelencia de Bergantiños.\nMáis que mar\nA proximidade da vila da Coruña condiciona a economía das terras de Laracha, de grande actividade e producción agropecuaria, abastecedora dos mercados da grande cidade do Arco Ártabro. Na feira de Paiosaco concéntrase igualmente grande parte das transaccións do sector primario da comarca, especialmente de Culleredo, Cerceda e Carballo. Son productos de sona destas terras a cebola de Caión, de gran calidade e longa conservación, e mais as deliciosas cereixas de Paiosaco.\nAsimesmo non debe de deixar de visitar o Mosteiro de Soandres.


Concerto de Santa Cilla | Escola Municipal de Música e Danza de Ribadeo.\nPost published:21 Novembro, 2011\nMañá, martes 22 de novembro, co gallo da conmemoración do día de Santa Cilla, desenvolverase novamente o concerto didáctico En clave de muller que a Escola Municipal de Música e Danza (EMMeD) e o Centro de Información ás Mulleres (CIM) do Concello de Ribadeo puxeron en marcha no pasado mes de xuño.\nA este concerto didáctico que terá lugar no Auditorio Muncipal Hernán Naval ás 12.00 horas, asistirán nenos e nenas dos centros educativos da vila. Un total de 235 alumnos/as participarán do conce\nAsí mesmo, ás 20.30 horas repetirase este concerto para o público en xeral.\nComo material complementario do concerto editouse unha guía. A guía componse de varios apartados. Unha introdución na que se poñen de manifesto as causas da invisibilidade das mulleres na música, as fichas das autoras das obras que van ser interpretadas no concerto didáctico e un repaso a modo de resumo polas diferentes etapas da historia da música, exemplificando con algún nomes femininos; prestando especial atención ás músicas galegas. No cuarto apartado, hai unha serie de exercicios para traballar. E por último, inclúese unha breve reseña de recursos onde se poden encontrar cousas relacionadas co tema, un glosario de termos básicos dirixido ao persoal docente e educadores/as e a bibliografía utilizada.\nCon En clave de muller, queremos incitar á reflexión, ó debate, á investigación e a posta en práctica de iniciativas coeducativas.\nEsta actividade foi seleccionada, canda outros 12 proxectos, para participar nun panel de boas prácticas en materia de igualdade. A mostra estará presente en diferentes localidades de Castela-A Mancha e máis de Portugal.


Rianxo e Noia asinan convenios para as axudas autonómicas en rehabilitación – O Barbanza\nRianxo e Noia asinan convenios para as axudas autonómicas en rehabilitación\nO pasado 30 de outubro asináronse os convenios polos que a Xunta reparte os fondos dasÁreas de Rehabilitación Integral (ARI) entre os 17 concellos que solicitaron participar neste reparto, listaxe na que están incluídos os concellos de Rianxo (barrios de Rianxo, Rianxiño e Fincheira) e Noia (casco histórico de Noia). Repartiranse preto de 2,7 millóns de euros entre 25 áreas de rehabilitación. A Noia e ao seu conxunto histórico correspóndenlle 48.400 euros. A Rianxo 62.536 euros.\nOs beneficiarios finais dos fondos repartidos serán os propietarios de vivendas e edificios de vivendas emprazados no ámbito das Áreas de Rehabilitación Integral, que recibirán axudas a fondo perdido para as actuacións de rehabilitación que realicen. Tamén se poderán beneficiar das axudas os propios concellos para a realización de actuacións no ámbito das ARI. Ademais, a Xunta, con fondos propios, financia as oficinas de rehabilitación municipais.\nOs dezasete concellos aos que se reparten fondos con cargo aos obxectivos de 2020, incluídos os de Noia (324.023,50) e Rianxo (144.051,22), teñen actualmente en execución convenios asinados en anos anteriores, cunha dotación total que se aproxima aos 17,5 millóns de euros no seu conxunto.


Miguel Pardo | ::Axenda cultural AELG::\nArquivos da etiqueta: Miguel Pardo\nMemorajoj de kampara knabo: Memorias dun neno labrego, tamén en esperanto\nArtigo de Miguel Pardo en Praza:\n“Memorajoj de kampara knabo. Memorias dun neno labrego. A obra máis lida da literatura galega xa ten a súa versión en esperanto. O filólogo vigués Suso Moinhos vén de publicala no pasado mes de xullo da man da editorial Mondial, con sede en Nova York e a máis importante desta lingua universal e internacional.\nDesde hai anos, Moinhos é redactor da revista en esperanto Beletra Almanako, onde propuxoe publicar algo de literatura galega. Decidiu comezar co capítulo sobre Pachín, o can de Balbino. “Púxenme en contacto con Neira Vilas e accedeu encantado, tanto que me dixo se podería traducir o resto do libro. E así comezou a cousa”, conta o autor a Praza.gal. Estudou os mellores tradutores nesa lingua e comezou cun longo traballo durante o cal -case ao final- faleceu o autor de Memorias dun neno labrego. Antes, o profesor vigués prometéralle que acabaría a tradución. “Díxenlle que confiara en min, que así o faría e creo que creu nas miñas palabras”, insiste.\nA de Neira Vilas é a segunda obra da literatura galega que é publicada en esperanto logo de que o fose Retrincos (Viveroj), de Alfonso Daniel Rodríguez Castelao. Nesta publicación, prologada pola profesora da Universidade de Vigo Iolanda Galanes, inclúense fotografías cedidas pola Fundación do autor de Vila de Cruces ou os debuxos orixinais de Isacc Díaz Pardo. (…)”\nPublicado en Internacional, Narrativa, Tradución\t| Etiquetado Memorajoj de kampara knabo, Memorias dun neno labrego, Miguel Pardo, Praza, Suso Moinhos, Xosé Neira Vilas\nEntrevista a Carlos Callón en Praza, arredor de Galegocalantes e galegofalantes\nEntrevista de Miguel Pardo a Carlos Callón en Praza:\n“(…) – Praza (P): Reclama reavivar o debate social sobre o galego. Arrefriouse?\n– Carlos Callón (CC): Xa no comezo do mandato de Núñez Feijóo advertiamos que, logo da política agresiva, a Xunta pasaría a unha política de consolidación dos retrocesos, unha especie de pax lingüística coa que se pretende manter as prácticas lesivas, con mormativas sen parangón no Estado ou en Europa, e ao mesmo tempo neutralizar a contestación social. Por iso, ante isto, é moi importante que todas aquelas persoas que sintan paixón polo galego participemos nas diferentes iniciativas que se realizan para reivindicalo e impulsalo. (…)\n– P: No libro [Galegocalantes e galegofalantes] fala mesmo de certas expresións nos medios moi polémicas.\n– CC: Poño exemplos de titulares nos que se especifica e detalla que dous ladróns que actuaron en Galicia “hablaban gallego”. Fago un chamamento a que os medios non publiquen este tipo de frases, que se autorregulen, pero tamén debe acelo a fonte. A policía continúa a enviar comunicados con estas expresións, fomentando visións galegófobas e iso non é tolerable.\n– P: O Consello de Europa critica con dureza a política lingüística da Xunta, os datos amosan un descenso no uso do galego… Hai algunha solución de non mudar os gobernos da Xunta e do Estado?\n– CC: Non hai dúbidas de que é algo clave; o Goberno central e o galego son instituciós fundamentais que non empregan nin fomentan o galego como idioma oficial e ese é o principal problema que temos. Pero tamén é certo que podemos manter o facho da esperanza a través do uso. Non hai maior defensa da nosa lingua que usala. Se fosemos mirar a nivel matemático as posibilidades de uso, o mérito do galego é que aínda estea vivo. Non se estrean filmes en galego, non queda un só xornal en papel diario en galego, na USC hai carreiras onde o idioma só se usa nun 3% das aulas… E así e todo, segue vivo. Pero tamén quero subliñar a responsabilidade daquelas administracións onde non goberna o PP e non se fai o suficiente. (…)”\nPublicado en Ensaio, Entrevistas, Lingua\t| Etiquetado Carlos Callón, Edicións Xerais, Galegocalantes e galegofalantes, Miguel Pardo, Praza\nMaría Xesús Lama: “Se a enfermidade de Rosalía fose máis lenta, hoxe teriamos un libro máis dela”\nEntrevista de Miguel Pardo a María Xesús Lama [a foto é da Universitat de Barcelona] en Praza:\n“A profesora da Universitat de Barcelona María Xesús Lama foi unha das investigadoras que participou no último achado de manuscritos inéditos de Rosalía de Castro. A Real Academia Galega (RAG) presentou hai unha semana un poema en galego e tres en castelán, unha descuberta “valiosísima” que indica que a escritora preparaba pouco antes da súa morte Postrimerías, o seu último libro. Son estes textos en español os que analizou Lama, que cualifica de “extraordinaria” a información que sobre a última etapa literaria da autora nos ofrecen estes escritos.\n– Praza (P): Como atopou eses inéditos?\n– María Xesús Lama (MXL): Atopeinos percorrendo os arquivos. Fun ao da RAG para ver o que alí había e ensináronme unha carpeta cunha serie de materiais. O que me parecía interesante recibino en arquivo dixital, xa en 2012. A Academia ten o proxecto de facer un álbum cos manuscritos de Rosalía, revisaron todo o que alí tiñan e Henrique Monteagudo atopou tamén estes materiais e viu que había alí unha solicitude miña para dalos a coñecer e, respectando este proceso, chamoume para participar na presentación porque era un material que eu xa tiña traballado.\n– P: Agárdase que se atope algún inédito máis?\n– MXL: Non se espera que haxa moitos máis. Algunha cousa máis pode aparecer, pero non se agardan moitos máis materiais inéditos por iso de que Rosalía mandou queimar as súas obras ao morrer. (…)”\nPublicado en Entrevistas, Poesía, Tradición\t| Etiquetado Henrique Monteagudo, María Xesús Lama, Miguel Pardo, Postrimerías, Praza, Real Academia Galega


Android - Fondos de pantalla de animais | Androide\nDescarga o mellor fondos de pantalla de animais para o teu Android. Se te apasionan as mascotas, aquí atoparás unha gran variedade de fondos de pantalla con diferentes tipos de animais para que poidas escoller o que máis che guste.\nA selección de fondos de pantalla para Android é enorme. Pero se che interesan os fondos dos animais, entón esta é a túa sección. Nel atoparás os mellores fondos de pantalla con animais. Dende as mascotas máis adorables ata os animais salvaxes máis espectaculares. Todo para cambiar o aspecto do seu teléfono do xeito máis sinxelo.\nNesta sección poderás atopar os mellores fondos nesta categoría. Entón, se che gustan os animais, non debes perder a mellor selección que hai para o teu teléfono Android.\nSe queres máis fondos de pantalla móbiles, non dubide en visitar o enlace que acabamos de deixar.


Ramón Méndez afondará no universo de The Witcher no seu novo libro – Revista Morcego\nRamón Méndez afondará no universo de The Witcher no seu novo libro\nO: 21 Agosto, 2019\nOs editorial Héroes de Papel presentou un novo libro baseado no universo de The Witcher, escrito e ideado polo ourensán Ramón Méndez, tradutor, escritor e xornalista, ligado de xeito profesional tamén ás aventuras de Geralt de Rivia, ao ser reesponsábel directo da súa localización ao castelán. O libro verá a luz o próximo 26 de setembro xunto a unha edición especial con varios extras. Leva por título: O legado do lobo branco. O universo de Geralt de Rivia e a saga The Witcher.\n«Son plenamente consciente de que se escribiu moito sobre este universo e hai obras xa no mercado que son excelentes a nivel de compendios e similares. Pero este libro non vai de todo iso, senón que complementa calquera outra obra do mercado, que foi referencia da que partir», explica o propio autor nas súas redes sociais. «Levo tempo traballando ao redor da figura de Geralt, xa sexa a nivel académico, prensa ou como tradutor. Hai 12 anos que me mergullei neste universo e, nese tempo, coñecino moi a fondo e tiven oportunidades de profundar no tema que quería compartir co mundo».\nO libro estará estruturado en dúas partes ben diferenciadas. A primeira, na que se realizará unha análise do seu universo a partir dalgunhas das criaturas presentes nas novelas e os videoxogos, onde se relatan as súas orixes e raíces populares, así como a evolución e a psique dos personaxes. Na segunda parte, repasásese todo o que supón a recreación virtual do universo literario de Geralt de Rivia: as decisións de deseño, como xurdiu CD Projekt RED, os intentos de xogo que fracasaron, etcétera.\nPor suposto, a publicación estará apoiada en diversas fontes, tales como entrevistas dos responsábeis do estudio polaco e unha enorme documentación ao redor da lingua polaca. O prólogo foi escrito por JoséMaríaFaraldo, tradutor das novelas de Sapkowski, profesor da Universidade Complutense de Madrid e experto académico en cultura polaca.\nAspecto da edición especial.


Esteamos onde esteamos: espazos libres de violencia machista - ONG MESTURA\nSubido a las 10:51h en Mestura\tpor\tDaniel Veira Ferrin\nSeguimos traballando para construir espazos contra a violencia machista. Por iso, en vésperas do 25 de novembro, o Día Internacional de Eliminación da Violencia contra a Muller, continuamos a sensibilizar contra a violencia de xénero en todos os ámbitos nos que desenvolvemos actuacións.\nSensibilizando nas escolas a través de dinámicas dirixidas aos nenos e nenas. Traballando coa comunidade erradicando estereotipos machistas na horta ecolóxica. E no día a día dende a nosa oficina en O Burgo, levando a cabo unha labor que sexa igualitaria e efectiva para todas as persoas. O dereito á igualdade de trato e das oportunidades entre homes e mulleres está presente en todos e cada un dos proxectos de MESTURA. Nesta línea temos especial coidado en facilitar a conciliación da vida laboral e persoal dos e das participantes nos nosos programas, facilitando un servizo de conciliación onde aqueles que teñan menores ao seu cargo poidan deixalos atendidos mentras participan nas actividades.


A Cabalgata De Reis 2022 Sairá Do Barrio Dos Mallos Rumbo A María Pita, Cun Percorrido Dinámico De Dúas Horas E Media De Duración - Coruña Online\nenero 4, 2022 enero 4, 2022 by Admin in INFORMACION\nA Cabalgata de Reis deste ano, cun percorrido único de tres quilómetros e dúas horas e media de duración, sairá este mércores 5 de xaneiro (18.00 horas) desde o aparcadoiro da Sardiñeira, no barrio dos Mallos, para rematar na praza de María Pita ás 20.30 horas.\nO trazado previsto polo Concello da Coruña contempla que a cabalgata, dinámica, pase pola avenida da Sardiñeira, a rolda de Outeiro, avenida Alcalde Pérez Ardá, rúa Ramón y Cajal, avenida do Exército, avenida de Primo de Rivera, avenida de Linares Rivas, praza de Ourense, Os Cantóns, avenida da Mariña e, finalmente, chegue a Porta Real como paso previo ao punto e final en María Pita, onde haberá control de capacidade nos accesos.\nA cabalgata, composta con 15 carrozas, 4 trens e 14 compañías artísticas, estará integrada tamén por 180 figurantes, que suporán o 40% da capacidade total de carrozas e trens. Debido á situación sanitaria provocada pola Covid-19, tanto artistas como figurantes estarán organizados en grupos burbulla. Ademais, todos os participantes deberán contar co certificado Covid-19 correspondente ou pasar, previamente, un test de antíxenos que resulte negativo, para reforzar a prevención fronte aos contaxios.\nA alcaldesa, Inés Rey, remarcou o compromiso do Goberno municipal para que as coruñesas e coruñeses poidan gozar da Cabalgata de Reis con normalidade, atendendo sempre ás pautas sanitarias e recomendacións de hixiene marcadas polas autoridades e apelou ao sentido común e responsabilidade dos cidadáns para seguir todas as normas establecidas.\nNeste sentido será obrigatorio o mantemento de distancias de seguridade e o uso de máscara en todo momento. As instrucións sanitarias comunicaranse, periodicamente, por megafonía.\nO circuíto, con catro espazos accesibles e de atención sanitaria\nAo longo do percorrido, o Concello da Coruña porá á disposición da cidadanía catro espazos de accesibilidade, repartidos entre a praza de María Pita, ao lado da Autoridade Portuaria (rúa Ambrosio Feijóo), a praza de Ourense e na avenida Alcalde Pérez Ardá, fronte á estación de autobuses. En todos eles ubicaranse tamén espazos de atención sanitaria ante posibles incidencias.


Concello e Ecovidrio animan a colaborar na campaña especial de recollida de vidro durante a Festa da Auga\nA Concellería de Medio Ambiente e Ecovidrio poñen en marcha unha campaña especial de recollida de vidro durante a festa da Auga. Co obxecto de seguir avanzando no reciclado do vidro e en axudar a manter limpa a cidade neste multitudinario evento, distribuiranse 10 contedores entre a zona da praia e a explanada TI para facilitar que a xente deposite neles botellas e vasos.\n14.08.2018.- O concelleiro de Medio Ambiente, Lino Mouriño, explicou que entre hoxe e mañá quedarán colocados os 10 iglús de reforzo entre a praia da Concha a explanada TIR, o Parque Miguel Hernández e o do Cavadelo, xa que estas soen sor as zonas onde de celebra o maior número de botellóns durante a noite previa e a mañá do día 16 de agosto e, polo tanto, onde se xera o maior volume de residuos de vidro.\nMouriño prega a colaboración dos asistentes a estas celebracións. “Non require ningún esforzo botar as botellas ou os vasos nos contedores e, pola contra, supón unha gran avantaxa, xa que evitas que se rompan no chan e alguén poida cortarse os pés ou as mans si se caen entre tanta xente”.\nO dispositivo extraordinario de limpeza que organiza o Concello na xornada do día de San Roque tamén prestará especial atención á campaña de recollida de vidro, xa que a primeira hora da mañá realizarase unha batida exclusivamente para retirar os restos de vidro.


Empresa dedicada á importación e distribución de mobles de teca, con deseños propios.\nEmpresa ourensá que ofrece os últimos deseños en cociñas, baños e complementos.\nEmpresa orientada ó equipamento integral do cuarto de baño con máis de 8.000 m2 de exposición, fundada en Vigo en 1942.\nEspecialidade en mobiliario de cociña e baño. Un grande surtido de mesas e sillas.\nEn 1959 D. Manuel Carballo Treviño fundou Muebles Carballo, empresa pioneira do moble integral en Galicia.\nEmpresa de fabricación e venda de cociñas e baños.\nComercialización de mobles de castiñeiro. Todos os estilos, todos os ambientes e todas as posibilidades da madeira.\nTenda de mobles situada na provincia de Lugo.\nSociedade con sede en Guísamo (A Coruña), que ten como principal actividade a fabricación de mobiliario a medida.\n20 anos de experiencia na fabricación de dormitorios e armarios a medida aválannos para ofrecerlle un servizo rápido e de calidade.\nOs mellores mobles ó mellor prezo. A calidade, a seriedade, a profesionalidade e os nosos prezos son o motivo do noso éxito.\nEmpresa que ofrece todo o necesario para a decoración completa do seu fogar, coa mellor calidade, servizo e garantía do mercado.\nProdutos para a instalación de oficinas: mamparas divisorias, mobiliario e sillería, chans técnicos elevados, cabinas sanitarias para instalacións, persianas, moquetas e falsos teitos.\nO fabricante e distribuidor de mobles de oficina coa rede de tendas máis grande de España, con central en Arteixo (A Coruña).\nDeseño e venda de produtos para o fogar, obxetos de deseño, regalos orixinais e vinilos. A Axencia Oitenta çe tamén un estudo de deseño e creatividade que ofrece solucións e servizos ás empresas\nUnha grande selección de suministros para cociña e baño, nos máis diversos estilos (modernos, clásicos, rústicos, etc.)\nInstalación e mantemento de piscinas, spas e saunas en toda España. Tamén ofrece mantemento e rehabilitación de piscinas e venda de accesorios.\nMobiliario e material de oficina, informática e ofimática, en Pereiro de Aguiar (Ourense).\nCarpintaría de madeira en xeral. Estamos fronte ó parque acuático de Cerceda (A Coruña).\nProdutos de ferraría, menaxe, electrodomésticos, mobles de cocina e baños.\nWeb de Piscinas Míguez, empresa dedicada á instalación de piscinas de poliéster e á construción de piscinas de formigón.\nFabricante de referencia de portas personalizadas en España e líder en Galicia. Unha porta para cada estilo.\nDecoración, interiorismo, mobiliario e artigos para o fogar, desde Mos (Pontevedra) para todo o mundo.


Secretaría | CPI Manuel Suárez Marquier\nFONDOLIBROS: Listaxe Definitiva Primaria\nEnviado por MerceDS o 20 Xullo, 2021 - 14:06\nPublicada a Resolución Definitiva para Primaria de FondoLibros para o curso 2021-2022.\nDebido á Lei de Protección de Datos non se poden publicar as listaxes na web do centro, polo tanto todos os solicitantes poderán comprobar se se lles concedeu a axuda no taboleiro interior do centro ou consultar por teléfono na Secretaría do Centro en horario de 09:30 a 12:30 h.\nXa se poden recoller na secretaría do centro en horario de 09:30 a 12:30 h os vales para a adquisición de libros de texto (1º e 2º de Educación Primaria) e os vales para a adquisición de material escolar.\nO fondo libros de 3º, 4º, 5º e 6º de Educación Primaria no curso 2021-2022 entregarase en setembro os primeiros días de clase.\nFONDOLIBROS: Listaxe Provisional\nEnviado por MerceDS o 9 Xullo, 2021 - 10:35\nPublicada a Resolución Provisional de FondoLibros para o curso 2021-2022.\nPrazo para reclamación: 12 e 13 de xullo de 2021.\nLista Definitiva publicarase antes do 20 de xullo de 2021.\nFONDO SOLIDARIO DE LIBROS DE TEXTO (CURSO 2021/22)\nEnviado por MerceDS o 23 Maio, 2021 - 17:24\nDo 21 de maio ao 22 de xuño de 2021 (ambos incluidos).\nA solicitude será única para todos os fillos e, de ser o caso, tutelados, que estean admitidos no mesmo centro docente para o curso 2021/22.\nAs solicitudes presentaranse preferiblemente por vía electrónica no formulario normalizado (anexo I) dispoñible na aplicación informática "fondolibros" a través da sede electrónica da Xunta de Galicia.\nAnexo I (debidamente cuberto e coa documentación complementaria necesaria: copia do libro de familia, certificado acreditativo do grado de discapacidade, violencia de xénero...)\nSe quere descargar o modelo de solicitude, prema AQUÍ.\nPara consultar a Orde do DOG, prema AQUÍ.\nPara consultar o extracto da Orde do DOG, prema AQUÍ.\nSOLICITUDE DE PRAZA, CURSO 2021-2022\nEnviado por MerceDS o 27 Febreiro, 2021 - 22:26\nProceso de SOLICITUDE de praza para o vindeiro curso para novo alumnado procedente doutro centro educativo (excepto alumnado do CRA María Zambrano, centro adscrito).\nPRAZO: Do 1 ao 22 de marzo de 2021, ambos incluídos.\nCubrir a solicitude manualmente e presentala asinada presencialmente no centro. Impreso facilitado polo centro que tamén se pode descargar aquí.\nCubrir a solicitude informaticamente e presentala asinada de xeito manual no centro. Enlace.\nCubrir a solicitude informaticamente e asinala ne Sede Electrónica. Enlace.\nA relación provisional de admitidos publicarase antes do 25 de abril.\nA relación definitiva de admitidos publicarase antes do 15 de maio.\nSoamente se amosarán nos taboleiros do interior do centro educativo. Non está permitida a súa publicación na páxina web ou nas cristaleiras do centro educativo. Tamén se poderán consultar a través de aplicación admisionalumnado empregando a Chave365 ou certificado dixital da Fábrica Nacional de Moneda e Timbre.\nEnviado por MerceDS o 12 Xaneiro, 2021 - 13:13\nHoxe entregáronse as máscaras ao alumnado beneficiario da axuda de material escolar no curso 2020-2021, así como ao alumnado que non presentara a solicitude en tempo e solicitou a axuda de máscaras sendo admitida e concedida a súa nova solicitude.\nRecibiron catro máscaras hixiénicas reutilizables de 60 lavados.\nPódese consultar a listaxe definitiva do alumnado admitido e excluído nos seguintes arquivos: ADMITIDO, EXCLUÍDO\nSolicitude para axuda de Máscaras\nEnviado por MerceDS o 16 Novembro, 2020 - 10:31\nNon ten que presentar solicitude: O alumnado beneficiario da axuda de material escolar no curso 2020-2021. Pódese consultar aquí a listaxe de alumnado admitido actualmente.\nPrazo de presentación da solicitude: Do 16 ao 27 de novembro de 2020.\nDeberán presentar solicitude os pais, nais, titores ou representantes legais do alumnado que non presentou solicitude de material escolar en tempo e forma ou resoltou excluído.\nTen que presentar solicitude o alumnado que non foi beneficiario da axuda de material escolar no curso 2020-2021 que cumpra algunha das seguintes condicións:\nQue pertenza a unha familia cunha renda per cápita igual ou inferior a 6 000 € (para calcular a renda per cápita: Sumas as casillas 432 e 460 da declaración da renda e o total dividilo entre o número de membros da unidade familiar).\nAnexo I e Anexo II. Tamén dispoñibles na sede electrónica da Xunta de Galicia.\nCopia do lbro de familia ou documento equivalente, onde figuren o alumno e os demais membros computables da unidade familiar. En caso de separación ou divorcio, ademais deberán achegar a sentenza xudicial e/ou convenio regulador onde conste a atribución da custodia do/a menor. Excepcionalmente, poderase acreditar o número de membros computables utilizando algúns dos seguintes medios: 1.º Certificado ou volante de convivencia; 2.º Informe dos servizos sociais ou do órgano equivalente do concello onde resida a familia.\nNo caso de situación de violencia de xénero no ámbito familiar documentación xustificativa.\nNo caso de que os proxenitores carezan de DNI ou NIF: Certificado de convivencia, volante de convicencia ou informe de Servizos Sociais ou equivalente.\nConsulta de información no DOG Núm. 230 do 13 de novembro de 2020.\nProtocolos curso 2020-2021\nEnviado por GutierFV o 7 Septembro, 2020 - 19:31\nEstimadas familias. Despois de agardar ás últimas comunicacións por parte das autoridades educativas, podemos presentarvos os documentos definitivos que van marcar a vida do CPI durante este curso.\nO "Plan de adaptación á situación Covid19 no curso 2020-21" é o noso protocolo particular, que debedes coñecer. Resaltamos en cor verde o que consideramos de maior interese para vós.\nNo "Plan de acollida" tedes un pequeno resumo do anterior.\nNo "Plan de Contixencia" podedes ver como serían as medidas a tomar en caso de confinamentos parciais ou totais, e de ensino a distancia.\nNesta sección pódese consultar o calendario escolar do presente curso.\nDescarga e instalación de AbalarMóbil\nA continuación, presentamos o titorial da Xunta de Galicia para a instalación e rexistro en AbalarMóbil\nO LUNS DÍA 28 DE NOVEMBRO CELEBRÁRONSE AS ELECCIÓNS PARA A RENOVACIÓN PARCIAL DO CONSELLO ESCOLAR.\nProfesorado: de 11:30 a 12:00 horas\nAlumnado: de 12:00 a 14:20\nPais/nais /responsables: de 16:00 a 20:00horas\nAQUÍ TES TODA A INFORMACIÓN SOBRE A\nEscoitar os programas


O Concello repartirá máis de un millón de euros entre comerciantes e familias - Vigo al minuto\nReunión de h oxe cos comerciantes\nO tenente de alcalde anunciou o investimento de 1.200.000 euros de apoio ao consumo no comercio e axuda as familias. Así, lembrou que na xuntanza anterior que mantivo cos representantes do sector e dos mercados municipais lle trasladaran a súa preocupación polos problemas económicos e as dificultades para manter o emprego.\nO nacionalista destacou que nos vindeiros tres meses se repartirán 600.000 euros entre 1.000 familias, cun máximo de 600 euros por familia, co obxectivo de facilitarlles a adquisición de alimentos, roupa, artigos de óptica, material de librería e, en xeral, artigos de primeira necesidade. Santi Domínguez sinalou que haberá diversos criterios de valoración, entre os que destacan os sociais e os económicos. Deste xeito apuntou que a renda familiar non poderá ser superior aos 351 mensuais por integrante. «Unha familia media de catro membros terá un límite de 1.400 euros», indicou, «co cal pensamos que abrimos bastante o abano tendo en conta que moitas familias son mileuristas».\nPor outra banda, o tenente de alcalde anunciou que no servizo xurídico do Concello está en trámite outra axuda de 600.000 euros «para potenciar o emprego, a formación e paliar os danos ou perxuízos ocasionados polas obras na cidade» para este ano e outros 600.000 euros para o primeiro trimestre de 2010. Neste caso serán axudas directas aos comercios. En conxunto, entre este plan e o que hoxe se ven de presentar desde a Concellería de Comercio, destinaranse 2,4 millóns de euros para fomentar e dinamizar o comercio da cidade.\nSegundo explicou, a filosofía «dende que cheguei á Concellería de Comercio é moi clara e se resume en dúas palabras: orzamentos participativos«, subliñou Santi Domínguez.


Celébrase o pleno ordinario do mes de decembro cunha moción conxunta sobre a ampliación da autovía\nA corporación teense reúnese este mércores 30 na sesión ordinaria do mes de decembro. O debate plenario terá lugar en horario de tarde, ás 20:00 horas, no Salón de plenos do Concello, na Ramallosa, co fin de facilitar a asistencias das persoas interesadas. Tamén se poderá ver en liña a través da canle de YouTube do Concello premendo aquí.\nNa sesión votaranse dúas propostas de modificacións de ordenanzas, unha para suspender a taxa de terrazas para o ano 2021 debido á crise sanitaria e outra para incluír os presos dos novos servizos de conciliación de tarde nos centros escolares, o Teo coida. Este servizo polo momento só se oferta no CEIP de Calo.\nNo pleno tamén se prevé a aprobación dunha moción conxunta de todos os grupos da corporación sobre a ampliación da autovía AG-59 na que se demandan entradas e saídas cara A Estrada no tramo previsto ata o Rollo, no Concello da Estrada.\nAprobar inicialmente a modificación da Ordenanza fiscal reguladora da taxa por ocupación de terreos de uso público con mesas e cadeiras e elementos análogos con fin lucrativos, mediante a introdución dunha Disposición Transitoria Primeira, do seguinte teor:\n“DISPOSICIÓN TRANSITORIA PRIMEIRA. 1.- Con carácter excepcional, debido á crise económica e social causada pola pandemia do COVID19, suspéndese a aplicación e vixencia desta Ordenanza Fiscal desde o día 01/01/2021 até o día 31/12/2021. 2.- Unha vez transcorrido o prazo sinalado no parágrafo primeiro desta disposición, a Ordenanza volverá a se aplicar, a partires do 01/01/2022.”\nAprobación das actas das sesións extraordinarias urxente do 14/10/2020 e ordinaria do 28/10/2020.\nDación de conta das resolución da alcaldía (da 1046/2020 á 1183/2020).\nDación de conta da nova composición das comisións informativas trala presentación do escrito de data 04/12/20 (R.E. número 6074) do grupo municipal do BNG.\nDación de conta do informe de morosidade do 3º trimestre do 2020.\nRatificación da resolución da alcaldía do 14.12.2020 (Res. 1145/2020): Convenio Sancións Covid-19.\nDitame da proposta da alcaldía de modificación da ordenanza reguladora da taxa por ocupación de terreos públicos con mesas e caderias e elementos análogos con fins lucrativos.\nDitame da proposta da alcladía de execución de sentenza: anulación da modificacióin do anexo do cadro de persoal do exercicio 2015 en relación coas persoas traballadoras do servizo de abastecemento de auga potable e saneamento.\nDitame da proposta da alcaldía de modificación da ordenanza reguladora do prezo público pola utilización dos servizos de conciliación da vida laboral e familiar do Concello de Teo.\nDitame da proposta da alcaldía de acordo de inicio de expediente de reequilibrio económico do contrato de xestión de servizos das piscinas municipais do Concello de Teo.\nDitame da proposta da alcaldía de desestimación da solicitude de declaración de imposibilidade parcial da execución do contrato de xestión de piscinas municipais.\nDitame da proposta da alcaldía de desestimación de solicitude de prórroga de contrato de xestión de servizos de piscinas municipais do Concello de Teo.\nMoción conxunta de PP de Teo, Son de Teo, PSdeG-PSOE de Teo e BNG de Teo, sobre a ampliación da AG-59.


Compromiso cos sectores productivos, o emprego e o benestar – Ribeira\nCompromiso cos sectores productivos, o emprego e o benestar\nXoves, 26 Febreiro 2009 - Leave a Comment\nEntrevista a Dominga Brión, candidata nº 8 do BNG pola Coruña ao Parlamento Galego\nÉ a primeira vez que o nacionalismo galego goberna neste país; que sensación ten Dominga Brión ao remate da lexislatura?\nTrátase dun feito histórico no que hai luces e sombras, como en toda acción de goberno. A cidadanía terá ocasión de xulgar o noso traballo e o dos outros. Todos os inquéritos coinciden en que o BNG é a única forza política que medra claramente en votos e escanos. A sensación, polo tanto, é moi positiva aínda que non debemos confiarnos. Queda moito por facer.\nEn que notou Ribeira o cambio de goberno na Xunta de Galiza?\nO BNG de Ribeira foi moi activo na xestión diante da Xunta. Penso que as consellarías do BNG tiveron un papel vital á hora de superar eivas históricas. Como acción a acción máis relevante do BNG no goberno hai que citar o polígono industrial entre Ribeira e Pobra, o Polígono da Barbanza, que xa está en marcha – estanse comprando os terreos e pronto se iniciarán as obras-. Tamén é moi importante a inversión de 1 millón de euros en mellora dos tendidos eléctricos, as melloras nas Casas do Mar, a chegada do gas natural ou o importante investimento da Consellaría de Innovación e Industria na rúa peonil e novo mercado de Palmeira e máis a colaboración co pequeno comercio de Ribeira. Lembrar tamén a recentemente aprobada Lei de Vivenda que abre unha vía definitiva de solución ao problema de Areeiros e Palmeira coa liña de Costas. Sinceramente coido que non hai color coa etapa anterior.\nPorén hai quen di que Ribeira aínda está atrasada en novas tecnoloxías…\nPartíamos dunha situación terceiromundista. Pero a implantación da fibra óptica en Ribeira só foi posible grazas a un forte investimento da Consellaría e Innovación e Industria. Esta mesma Consellaría ten en marcha o Plan de Implantación da Tecnoloxía Wimax que pronto chegará ao Polígono de Xarás e a amplas zonas do rural.\nNon me dirá que todo foi sobre rodas…\nSempre hai atrancos. Algúns inevitables, pero outros totalmente incomprensibels. Hoxe Ribeira non conta cunha galescola porque o Goberno do PP de Ribeira se opuxo. O mesmo podemos dicir do local de ensaio para os grupos musicais ou, o que é peor, co Centro de Alzheimer que a Vicepresidencia da Xunta de Galiza ten rematado hai dous anos. Está á espera de ser posto en marcha debido ás trabas postas polo goberno local. O PP só pon atrancos á xestión da Xunta de Galiza en vez de dar facilidades. Espero que, pasadas as eleccións, sexa todo máis doado.\nFalemos de futuro, que plans ten o BNG cara a vindeira lexislatura?\nBen, ademais das iniciativas xa en marcha, urxe acometer cuestións que quedaron pendentes na anterior. Falo por exemplo da situación das instalacións portuarias ou de completar o saneamento integral. Teño que dicir aquí que estas cuestión non dependían de áreas gobernadas polo BNG pero na vindeira lexislatura serán prioritarias para nós.\nAínda non falamos nada da crise. Que propostas ten o BNG?\nO principal, na vindeira lexislatura, será favorecer a creación de emprego, velaí a gran importancia da posta en marcha do macropolígono que contará con naves modulares con opción de compra. Seguiremos apostando forte pola I+D+I nas nosas empresas e crearemos un Instituto Galego de Crédito, ... Tamén é vital para Ribeira a construción de vivenda protexida, a creación do Grupo de Desenvolvemento Rural, a potenciación do sector do mar e do turismo, melloras no Hospital da Barbanza, ou a posta en marcha dun centro integrado para incrementar a oferta formativa… estas son as propostas que precisa Ribeira. A xente non quere volver ao pasado quere seguir coa ilusión do presente visualizando un futuro mellor.\nEntrevista na Voz:\n«O BNG fai políticas para a xente»


Nome común Lontra\nNome científico Lutra lutra\nDescrición Animal mamífero pertencente á orde Carnívora.Hábitos nocturnos, durmindo de día na marxe do río e espertando de noite para buscar alimento. A lontra adulta mide de 55 a 120 cm de lonxitude (incluíndo a cauda) e pesa ata 15 quilos. Forma parte da lista de animais ameazados de extinción principalmente polo alto valor da súa pel e pola depredación dos ecosistemas aos que a lontra está adaptada.. De vista reducida, pecha os oídos e o nariz cando se mergulla, polo que confía todo o seu potencial de pesca ós bigotes, que lle permiten detectar pequenas vibracións da auga en condicións difíciles.\nA presenza da lontra nun río é o mellor indicador que temos sobre o bo estado dun cauce fluvial.\nHabitat e comportamento Os grupos sociais están formados polas femias e as súas crías. Os machos non viven en grupos e só se xuntan ás femias na época de procreación. O período de xestación da lontra é de preto de 2 meses e ó remate nacen de 1 a 5 crías. As crías abandonan o tobo, ós dous meses de idade. Aínda que sexa un animal carnívoro e normalmente salvaxe, a lontra é dócil e gústalle brincar coas persoas, sendo posíbel domesticala.\nNome común Garza real\nNome científico Ardea cinerea\nDescrición Ave grande, duns 90-100 cm de altura. Plumas de cor gris, en diferentes tonos. Cabeza branca cunha lista ocular negra e dúas plumas tamén negras que colgan desde a caluga. Pico amarelo, moi forte e longo.\nHabitat e comportamento Gran capacidade de adaptación, únicamente ausente en grandes bosques. Pode afacerse á presenza do home. A reproducción é normalmente en colonias para defenderse dos inimigos. A posta comeza en marzo e os ovos son incubados por ambos os país.\nNome común Anade real, pato salvaxe\nNome científico Anas platyrhynchos\nDescrición O ánade real é un pato de tamaño medio, duns 58 cm, aínda que lixeiramente máis pesado que a maioría dos patos de superficie. Presenta un marcado dimorfismo sexual na súa plumaxe. O macho en plumaxe reprodutiva é inconfundible; a súa cabeza e pescozo son de cor verde escura brillante enmarcados cunha lista branca a modo de colar, pico amarelo verdoso. O seu peito é castaño con tons púrpura. As femias son de cor marrón.\nHabitat e comportamento Moi frecuente en estanques de parques, ríos, lagoas, etc… O celo comeza en setembro e remata en maio, onde as parellas se fan todos os anos e duran toda a temporada.\nNome común Merlo común\nNome científico Turdus merula\nDescrición Ave bastante común, duns 24-25 cm. O macho, totalmente escuro, co pico amarelo e un anel ocular da mesma cor; a femia de cor parda, o peito con manchas difusas e o pico tamén escuro.\nHabitat e comportamento Vive en zonas arborizadas, sebes, parques, xardíns,… A mediados de marzo inicia o celo, a incubación a realiza a femia e os polos son alimentados por ambos pais.\nNome común Merlo acuático, Merlo rieiro\nDescrición Ave de tamaño mediano. Habitualmente viven nas beiras de ríos rápidos de montaña, aínda que se poden atopar individuos en lagoas de montaña. A súa preferencia polas augas non contaminadas converteuno nun bioindicador da pureza dun río. A súa plumaxe é pardo escuro con peito branco. Pálpebra branca moi visible cando parpadea. Tamaño: uns 18 cm de altura e 30 de envergadura. Non hai diferenciación sexual. As súas adaptacións permítelle mergullarse e camiñar polo fondo do río para alimentarse de insectos, axudándose cun pequeno aleteo se a corrente é forte.\nHabitat e comportamento Aniña preto da auga, nunca a grandes alturas, en árbores, pontes e gretas. O período de cría ten lugar de febreiro a xullo con postas que varían entre os 4 e os 6 ovos , brancos, sen manchas, que son incubados unicamente pola femia.\nNome común Escancer, Lución\nNome científico Anguis fragilis\nDescrición O escáncer é un lagarto sen patas que se confunde a miúdo cunha serpe, con todo posúe certas características que o separan destas, incluíndo a presenza das pálpebras e as aberturas do oído. Os adultos teñen un aspecto liso brillante e o ventre gris ou azulado. A femia é xeralmente de cor marrón, cobrizo ou vermello na parte posterior. O macho varía en cor, sendo gris, marrón, cobrizo ou avermellado, e adoita ter unha cabeza máis ampla que a femia.\nEn ocasións, os individuos poden ter manchas azuis, unha característica que é máis común entre os machos que entre as femias.\nHabitat e comportamento Atópase en hábitats abertos e tende a refuxiarse debaixo das pedras, táboas de madeira ou láminas de ferro corrugado no sol.\nNome común Cobra de colar\nDescrición Excepcionalmente pode chegar a medir dous metros de lonxitude;os adultos normalmente roldan os 120 cm. Ten o corpo groso, a cabeza redondeada e os ollos de pupilas redondas. A cor é moi variable, o máis habitual é pardo ou verde escuro, aínda que poden aparecer desde cor gris ata negro; coa parte inferior do corpo máis clara. Presenta manchas negras. Algúns individuos mostran un colar aracterístico de cor amarelada ou alaranxada.\nHabitat e comportamento É unha especie de vida diúrna que se alimenta de anfibios (especialmente de ras e sapos), e pode chegar a cazar pequenos mamíferos e peixes. As femias son maiores que os machos. A culebra de colar hiberna durante o inverno e se aparea pouco despois de saír do estado de hibernación, na primavera durante abril ou maio. Pódense atopar aos lados dos ríos, pozos, lagos pequenos, torrentes e lagos, pero prefire localidades arbustivas, áridas ou boscosas que estean a unha certa distancia da auga.\nNome común Lagartas\nNome científico Podarcis bocagei\nDescrición : A lagarta galega o de Bocage es unha especie de reptil escamoso, de silueta esvelta e cola mediana, os machos adultos teñen o dorso verde e os flancos pardos; as femias adultas e inmaduras teñen o dorso e os flancos pardos; a miúdo ambos sexos posúen una mancha azul. O ventre é blancuzco, alaranjado o amarelado. Mide uns 20 cm.\nHabitat e comportamento Vive en peñascales, paraxes pedregosos e moi tupidos de matas. Activa á tardiña e pola mañá, caza coleópteros, bolboretas, isópodos e arañas.\nNome común Tritón\nDescrición Anfibio de pequeno tamaño, miden uns 8-9 cm, compacto, de fuciño lonxitudinal, a miúdo cun suco lonxitudinal. O dorso é parduzco nos machos e pardo oliva nas femias. Ventre amarelo a laranxa, bordos claros e manchado de negro.\nHabitat e comportamento Ambientes moi diversos, dende bosques de carballos, plantacións de eucaliptos, zonas de matogueira e cultivos, etc…Pasan o día debaixo das pedras, saíndo a cazar de noite. Os cágados miden entre 10 e 18 mm, son de cor amarelada cun deseño punteado en escuro.\nNome común Pintega común\nDescrición Anfibio que pode chegar aos 25 cm de lonxitude, de cabeza robusta, con ollos redondeados e prominentes. Corpo redondeado, de pel lisa, con sucos nos costados. A cor é variable, polo xeral hai unha base negra na que aparecen manchas amarelas. A súa pel contén pequenas cantidades de sustancias tóxicas que irritan os ollos e a boca dos predadores. Se perden algún membro, poden rexeneralo.\nHabitat e comportamento Hábitos nocturnos, aínda que poden estar activos polo día se a humidade relativa é alta e cando a temperatura é fresca. Polo día o seu refuxio son os troncos das árbores caídas ou debaixo das pedras. As larvas atópanse nos arroios e fontes de augas limpas.


Nin a chuvia puido salvar o loro Ravachol da súa incineración - Pontevedra Viva\nEnterro do loro Ravachol 2015\nDomingo 22 de Febreiro, 2015 ás 23:02 do Domingo 22 de Febreiro, 2015\nO inesperado e triste falecemento do loro Ravachol durante as últimas horas provocou que a cidade volvese mostrar, un ano máis, as súas condolencias co característico personaxe que de xeito casual neste Entroido vestía de 'Cremamóbil: incineracións a domicilio'.\nCentos de persoas quixeron acompañalo no seu último traxecto. Dende media tarde, numerosas persoas achegáronse ao velorio na sala mortuaria instalada na Praza da Verdura para despois acompañar ao séquito e ás comparsas Val do Lérez, Amoriños de Bora, Os Paparrulos, o Cientolos, Os solfamidas, Las Flores del Carnaval, Vamos a Todo e Os da Caña por un percorrido polo centro histórico en sinal de duelo.\nUnha vez que o cortexo chegou ata a Praza da Ferrería desenvolveuse unha reunión infausta e procedeuse á incineración do loro finado. Para honrar a súa memoria, os asistentes puideron gozar dun espectáculo necrolóxico coa lectura dunha elexía dedicada ao falecida, unha actuación da danza da morte a cargo do grupo folclórico Celme. A continuación Os de Algures e Val do Lérez participaron tamén na homenaxe que finalizou coa queima do loro sen que os inoportunos chuvascos lograsen apagar as súas lapas. Coa súa incineración vaise o Entroido pontevedrés de 2015.


Eva Iglesias e Ana Peleteiro impulsarán a viraxe dixital de Vai de Peixe – O Barbanza\nEva Iglesias e Ana Peleteiro impulsarán a viraxe dixital de Vai de Peixe\nOs tempos que estamos a vivir condicionan non só o contido das mensaxes, senón tamén a forma. Así, que ninguén se estrañe se as iniciativas de información e divulgación que se lanzan estes días teñen, máis ca nunca, unha vontade virtual e tecnolóxica reforzada, acaída para salvar os atrancos da crise, das restricións ao presencial e dos confinamentos. Isto é o que vén de facer a Consellería de Mar, que lle deu unha viraxe aínda máis dixital á súa campaña Vai de Peixe, destinada a lembrarnos a importancia de consumir produtos do mar e manter, grazas a eles, unha alimentación saudábel. En termos máis concretos, en maio e en xuño a campaña será apoiada nas redes por catro influencers, entre os que se conta con dúas senlleiras veciñas do Barbanza: Ana Peleteiro (Ribeira) e Eva Iglesias (Rianxo). Haberá charlas, concursos, retos e sorteos “adaptados á situación en vigor”.\nSegundo informou Mar nun plano máis concreto, este cambio supón a programación de “actividades novas e vinculadas coa difusión do mar e o consumo dos seus produtos, entre elas, charlas en directo en Instagram, concursos, retos e sorteos que contarán coa colaboración dos catro influencers da iniciativa e adaptados ao contexto actual marcado pola COVID-19”.\nEstas novas accións que se realizarán ao longo deste mes e en xuño, difundiranse sobre todo no perfil de Instagram desta iniciativa e na súa páxina web e nelas animarase á participación das persoas cunha idade comprendida entre os 18 e os 35 anos. “Farase fincapé de xeito ameno en aspectos como a importancia de manter unha alimentación saudábel e o consumo habitual de peixes e mariscos nesta época”, informou a Consellería, engadindo que algunha destas accións estarán protagonizadas pola atleta olímpica ribeirense Ana Peleteiro, a presentadora rianxeira Eva Iglesias e os youtubers Percebes y Grelos e Coque Macho. Iranse difundindo progresivamente a través da web, o perfil de Instagram, o Facebook e a canle de Youtube de Vai de peixe.\nAsí, entre as actividades contempladas para estes dous meses están sesións en directo de preguntas e respostas no Instagram con Ana Peleteiro, sobre os seus hábitos de alimentación, na que teñen moita presenza os produtos da pesca e da acuicultura, e sobre como adestra desde a casa con consellos para unha boa práctica deportiva nesta época.\nTamén se realizarán algúns directos de Instagram nos que participarán algúns influencers de Vai de peixe, que charlarán entre eles e nos que estarán presentes dalgún xeito os produtos do mar. Un deles contará coa colaboración da cantante e compositora galega Sabela Ramil. A maiores de todo isto, está programada a organización de concursos, entre eles un vencellado co Día das Letras Galegas, e outros con fotografía nos que o fío condutor será o eido do mar e os produtos da pesca e da acuicultura e algún reto relacionado coa música e o ámbito marítimo-pesqueiro.


O persoal de Poligal prosegue as mobilizacións contra o peche da fábrica e o ERE de extinción - CIG: Confederación Intersindical Galega\n18 Maio 2022 04:48\nTras do parón da semana santa, os traballadores a as traballadoras de Poligal retomaron este xoves as mobilizacións en rexeitamento ás pretensións do Grupo Peralada de pechar a factoría de Narón e despedir a todo o seu persoal. Desta volta, realizaron unha manifestación dende as instalacións de Poligal no Polígono da Gándara até a ponte das Pías, onde confluíron cos traballadores e traballadoras do naval, que hoxe tamén se están a mobilizar en demanda de carga de traballo.\nA protesta coincide ademais co inicio do período de consultas do ERE, xa que o administrador concursal (hai que lembrar que a empresa está en situación de concurso voluntario) ten convocada á representación do persoal a unha xuntanza para esta tarde. De levarse adiante, a proposta de expediente de regulación formulado pola empresa suporía o despedimento dos máis de cen traballadores e traballadoras que ten a planta de Poligal.\nNeste senso, Alberte Amado, da CIG-Industria de Ferrol, reiterou a viabilidade da fábrica da polipropileno, que permanece sen actividade dende que o pasado 22 de febreiro a dirección anunciara que ía presentar concurso voluntario de acredores e malia ter carga de traballo pendente de realizar. Así as cousas, o persoal continúa acudindo cada día ao seu posto e con absoluta disposición a pelexar polo mantemento da actividade produtiva.\nReunión co IGAPE o día 30\n"Temos agora dúas vías abertas, a social, na que temos 30 días por diante do período de negociación do expediente; e doutra banda, a mesa técnica constituída no IGAPE para buscar alternativas e posíbeis inversores", apunta Amado. Lembrou que a seguinte reunión desta mesa terá lugar o 30 de abril "e será entón cando saibamos de posíbeis inversores e das xestións que fixo a Xunta co grupo que xa amosou o seu interese polas instalacións ou se hai outras compañías interesadas".\nAmado reclamou do Goberno galego unha implicación real neste conflito para evitar esta desfeita laboral nunha comarca especialmente castigada polo desemprego. Máis, incidiu, tendo en conta que durante anos a empresa (nacida ao abeiro da mal chamada reconversión naval) recibiu axudas públicas e que atrás desta manobra do Grupo Peralada o que hai é unha deslocalización da produción a outras plantas do grupo para abaratar custes.\nEste "concurso fradulento" chega, ademais, despois varias regulacións de emprego que adelgazaron paulatinamente o cadro de persoal, logo de aplicárselles recortes sociais e tras incumprir a empresa os compromisos de investimento na fábrica naronesa mentres investía nas súas plantas de Portugal e Polonia.


O 25 de novembro remata o prazo para pedir as axudas do PEL Reactiva Teo para autónomos e microempresas\nAbre o prazo para pedir as axudas do PEL Reactiva Teo dirixido a persoas autónomas, con ou sen traballadores/as ao seu cargo, e microempresas que viran afectada a súa actividade pola pandemia da Covid-19. O prazo para pedir as axudas comeza o 14 de novembro e remata o 25 de novembro ás 14:00 horas e a tramitación só pode facerse de xeito electrónica a través da sede electrónica do Concello. Para presentar as solicitudes preme aquí\nO Boletín Oficial da Provincia do 13 de novembro publica o extracto desta convocatoria de axudas, o Fondo de financiamento para a reactivación económica e social do Concello de Teo. Trátase dun plan impulsado pola Deputación da Coruña e os concellos de menos de 50.000 habitantes ao que Teo se adheriu para tent O plan ten un orzamento de case 300.000 euros que se destinarán a paliar os efectos da pandemia entre as empresas que viron reducida a súa facturación nos últimos meses.\nConsulta aquí as bases completas que rexerán a convocatoria.\n¿Quen pode pedir estas axudas?\nA tramitación das solicitudes debe facerse na sede electrónica na que podes entrar premendo aquí\nÉ importante lembrar que calquera solicitude que non entre a través da sede electrónica non será atendida xa que incumpre as bases que rexen a convocatoria.\nDende Desenvolvemento Local preparaouse un titorial sobre a presentación da axuda que só se pode facer a través da sede electrónica. Podes consultar o titorial que che servirá de guía para a presentación premendo aquí